title: María Victoria Broto
text: María Victoria Broto Cosculluela (casa Salinas, Guaso, Sobrarbe, 10 de chinero de 1956) ye una mayestra y politica aragonesa, melitant de o PSOE.
  
  En habendo estau previament a Directora Cheneral d'Administracions Educativas d'a DChA, estuvo a'l frent de diferents Departamentos de l'Executivo aragonés mientres a VII lechislatura, a zaguera en a que a presidencia estuvo en mans d'os socialistas, con Marcelino Iglesias. Asinas, la nombrón Consellera de Sciencia, Tecnolochía y Universidat d'o Gubierno d'Aragón en a formación d'executivo posterior a las eleccions de 2007, y dica lo cambeo de gubierno de dimpués d'as eleccions de mayo de 2011 fue a Consellera d'Educación, Cultura y Esporte.
  
  En o suyo periodo como Consellera d'Educación, Cultura y Esporte s'aprebó, d'entre bellas atras, a Lei de Luengas d'Aragón (aviento de 2009), que preveyeba o reconoiximiento como luengas propias d'Aragón a l'aragonés y a o catalán, y a suya normalización.
  
  Biografía
  
  Mª Victoria Broto naixió de casa Salinas, en o barrio d'o Tozal que pertenece a o lugar de Guaso. Guaso actualment fa parte d'o municipio de l'Aínsa-Sobrarbe, y se troba alto en un tozal que fa de divisoria d'entre a valle de l'Ena y a valle de l'Ara (que ye como dicir a divosoria d'entre o Viello Sobrarbe y a valle de Boltanya), a 4 kilometros en sudueste de a villa de l'Aínsa. O barrio d'o Grau, a on ye la casa natal de Maria Victoria Broto, se troba en a baixant oriental de o tozal, deseparau bells cientos de metros d'a resta de barrios diseminaus que forman Guaso.
  
  Cursó os estudeos primarios en a escuela de Guaso y fizo as primeras anyadas de Bachillerato Elemental en a escuela de l'Aínsa, anque en tresladar-se ta la ciudat de Uesca habió de continar os estudeos astí. Ye licenciada en machisterio por a Universidat de Zaragoza, y en psicolochía por a Universidat de Barcelona.
  
  Carrera profesional
  
  A suya carrera profesional, d'antes d'incorporar-se a la politica, heba estau centrada en l'amostranza. Fizo de mayestra 23 anyos.
  
  Gosó estar a directora d'o colechio Puente Sardas en Samianigo d'entre 1987 y 1989 y cabeza d'estudeos de o mesmo centro d'entre 1999 y 2003, por o que fixó a suya residencia en a capital de l'Alto Galligo buena cosa d'anyos.
  
  Carrera politica
  
  A carrera politica de Mariví Broto dende as orichens ha diu muit asociada con a suya profesión y puesto de residencia: Dende l'anyo 2000 perteneixió a'l Consello d'o Centro de Profesors y Recursos locals de Samianigo, y dica l'anyo 2003 fue tamién miembro de o Consello Escolar d'Aragón, parcialment solapando-se con o suyo paper como secretario d'Educación, Cultura, Universidat y Investigación que fizo dende o 2000, tot fendo parte d'o Departamento que a par d'alavez presidiba Ángela Abós.
  
  Ye afiliada a o Partido Socialista Obrero Español dende l'anyo 1982, melitancia en virtut de a qual exerció diferents concellalías de a comarca de l'Alto Galligo, a on que arribó a ostentar a presidencia comarcal, en paralelo a la suya actividat profesional y a la suya posterior embrecación en l'administración autonomica.
  
  En 2007 fue nombrada Consellera d'o Gubierno d'Aragón a primer vegada, en ocupando o cargo de Consellera de Sciencia, Tecnolochía y Universidatz, que aglutinaba a Viceconsellería de Sciencia y Tecnolochía con a Secretaría Cheneral Tecnica, tres direccions chenerals; a Dirección Cheneral d'Amostranza Superior, a Dirección Cheneral d'Investigación, Innovación y Desarrollo, a Dirección Cheneral de Tecnolochías ta las Sociedat d'a Información y as direccions d'as organizacions Aragonesa de Servicios Telemáticos (AST), l'Instituto Tecnolochico d'Aragón (ITA), o Centro d'Investigación y Tecnolochía Agroalimentaria d'Aragón (CITA) y l'Achencia de Calidat y Prospectiva Universitaria d'Aragón (ACPUA).
  
  En chulio de 2008, o president autonomico Marcelino Iglesias a designó Consellera d'Educación, Cultura y Esporte, que dica alavetz heba estau o puesto d'a ex-consellera Eva Almunia, nombrada Secretario d'Estato d'Educación y Formación por o president espanyol José Luis Rodríguez Zapatero. A succedió en a Consellería de Sciencia, Tecnolochía y Universidatz María Pilar Ventura Contreras.
  
  Ocupó a Consellería d'Educación, Cultura y Esporte dica la surtida de o gubierno autonomico d'o Partido de los Socialistas de Aragón en chulio de 2011, con a investidura d'a nueva presidenta electa Luisa Fernanda Rudi, d'o Partido Popular, qui heba ganau as eleccions autonomicas d'o 22 de mayo de 2011.
  
  Vinclos externos 
   María Victoria Broto Cosculluela en a pachina web d'as Cortz d'Aragón.
  
  Referencias
  
  Naixius de Guaso
  Consellers d'a Deputación Cheneral d'Aragón
  Politicos d'Aragón
  Politicos d'o Partido de los Socialistas de Aragón
  Deputaus en as Corz d'Aragón
  1956 (naixencias)